钦定古今图书集成/明伦汇编/官常典/第401卷 > 倪思辉 朱钦相
## 钦定古今图书集成/明伦汇编/官常典/第401卷 > 倪思辉 朱钦相

按《明外史侯震旸传》：“方震旸之论客氏也，给事中祁
门倪思辉、临川朱钦相疏继之。思辉言：‘臣愿陛下孺
慕之诚，用之于庆陵，勿用之于乳媪’。”钦相言：“欲除外
患，先去女戎。客氏出入自如，其出也，弄威柄以招摇
辇毂；其入也，播流言以荧惑圣聪，浊乱宫闱，干豫朝
政，援引憸佞，倾害善良，势所必至。”帝大恚，并贬三官。
大学士刘一燝、尚书周嘉谟、侍郎王德完、给事中李
遇、知御史方远宜等交章论救，帝皆不纳。皇子生，诏
思辉、钦相并复故官，钦相寻擢太仆少卿。杨涟既劾
魏忠贤，钦相亦抗疏极论。五年以右佥都御史巡抚
福建，讨贼杨六、蔡三、锺六等有功。旋以忤忠贤除名。
思辉，崇祯时终南京督储尚书。